b'\n_START_ARTICLE_\nLedena jama pri Kun\xc4\x8du\n_START_PARAGRAPH_\nLedena jama pri Kun\xc4\x8du je podzemna jama ledenica, v kateri se preko celotnega leta zadr\xc5\xbei led, nahaja pa se v bli\xc5\xbeini opu\xc5\xa1\xc4\x8dene ko\xc4\x8devarske vasi Kun\xc4\x8d v Ko\xc4\x8devskem Rogu._NEWLINE_Vhod v jamo se nahaja na dnu udorne vrta\xc4\x8de v bli\xc5\xbeini gozdne ceste, ki povezuje Podstenice in Kun\xc4\x8d. Jama je nastala kot udorna votlina, po tem, ko se je apnen\xc4\x8dast del stropa vdal pod vplivom erozije in ustvaril markanten vhod \xc5\xa1irine 30 in vi\xc5\xa1ine 20 metrov. Jama se proti dnu pahlja\xc4\x8dasto \xc5\xa1iri, nastala pa je ob prelomnih razpokah in je tipi\xc4\x8dna ledenica. Skupna dol\xc5\xbeina jame je 120 metrov, globoka je 45 metrov, na pahlja\xc4\x8dastem zadnjem delu pa dose\xc5\xbee \xc5\xa1irino 90 m in vi\xc5\xa1ino 30 m. Led se za\xc4\x8dne \xc5\xbee 10 m globoko v jami led, ki je sprva skrit pod gru\xc5\xa1\xc4\x8dem, kasneje pa pogleda iz njega in dose\xc5\xbee na koncu jame debelino nekaj metrov. Ledeni jeziki in debla, usmerjena proti koncu jame, ka\xc5\xbeejo, da se led pozimi obnavlja s sne\xc5\xbenimi padavinami, ki skozi vhod vdirajo v jamo. Spomladi, ko se za\xc4\x8dne led topiti nastanejo pod kamini zanimive ledene tvorbe, jama sama pa se nikoli ne ogreje toliko, da bi sneg in led v celoti izginila. V preteklosti je imela za okoli\xc5\xa1ko prebivalstvo v poletnih mesecih jama prav poseben pomen. Iz nje so namre\xc4\x8d celo poletje prina\xc5\xa1ali led, s katerim so hladili \xc5\xbeivila._NEWLINE_Ledena jama pri Kun\xc4\x8du je najizrazitej\xc5\xa1a ledena jama na Dolenjskem, v njej pa kljub nizkim temperaturam \xc5\xbeivi ve\xc4\x8d vrst podzemnih hro\xc5\xa1\xc4\x8dev. Dostop v jamo je opremljen, s poti do nje pa vodijo tudi smerokazi. Dostop je enostaven tudi za slab\xc5\xa1e opremljene obiskovalce._NEWLINE_Po legendah naj bi v tej ledeni jami prijeli Veroniko Deseni\xc5\xa1ko, drugo \xc5\xbeeno Friderika II. Celjskega, ki naj bi se v jamo zatekla pred preganjalci._NEWLINE_Od leta 1992 je jama z Odlokom o razglasitvi naravnih znamenitosti in nepremi\xc4\x8dnih kulturnih in zgodovinskih spomenikov v ob\xc4\x8dini Novo mesto (Ur. list RS, \xc5\xa1t. 8, 1992) za\xc5\xa1\xc4\x8ditena kot naravna znamenitost.'